Informácia o plnení Projektu na posilnenie národných kapacít účtovníctva, finančného výkazníctva a audítorstva

Slovenská republika v apríli 2001 prijala národný  akčný plán na posilnenie národných kapacít účtovníctva, finančného výkazníctva a audítorstva so zameraním na:
-	oblasť inštitucionálnych a legislatívnych zmien účtovníctva a audítorstva
-	posilnenie účtovnej a odbornej profesie jej kompetencie a odbornosti
-	oblasť vzdelávania a tréningových procesov 
-	monitorovanie predkladaných finančných výkazov a vynucovacích mechanizmov v oblasti transparentného účtovníctva a finančného výkazníctva s príslušným kontrolným a sankčným mechanizmom.
Celkový dohľad nad implementáciou má Národná riadiaca komisia Slovenskej
republiky (NRK).
	Cieľom predmetného materiálu je poukázať na úlohy, ktoré boli realizované v rámci projektu za obdobie II. polroka 2003 v oblasti 
- legislatívnych zmien
realizácie grantu na podporu reformy účtovníctva a auditu v Slovenskej republike
- medzinárodných účtovných štandardov.
 
I. Oblasť legislatívnych zmien 

	V súlade s uplatnením direktív Európskej únie pre oblasť účtovníctva a medzinárodných účtovných štandardov sa vyvíja aj slovenská účtovná legislatíva. 
	V priebehu obdobia jún- december boli vydané nasledovné opatrenia podľa jednotlivých skupín účtovných jednotiek 

-	pre podnikateľov

1.	Opatrenie Ministerstva financií Slovenskej republiky  z 12. augusta 2003 č. 14875/2003-92,  ktorým sa ustanovujú podrobnosti o postupoch účtovania a rámcovej účtovej osnovy pre Fond národného majetku Slovenskej republiky 
Finančný spravodajca č. 15/2003

2.	Opatrenie Ministerstva financií Slovenskej republiky  z 12. augusta 2003 č. 14880/2003-92,  ktorým sa ustanovujú podrobnosti o usporiadaní, označovaní a obsahovom vymedzení položiek účtovnej závierky pre Fond národného majetku Slovenskej republiky
Finančný spravodajca č. 15/2003

3.	Opatrenie Ministerstva financií Slovenskej republiky  z 11. novembra 2003  č. 16 680/2003-92, ktorým sa ustanovujú podrobnosti o metódach a postupoch konsolidácie, usporiadaní, označovaní a obsahovom vymedzení položiek konsolidovanej účtovnej závierky a rozsahu údajov určených na zverejnenie z konsolidovanej účtovnej závierky podnikateľov
Finančný spravodajca  č.18/2003

4.	 Opatrenie Ministerstva financií Slovenskej republiky z 11. novembra 2003 č. 21378/2003- 92, ktorým sa ustanovuje postup účtovania pri prechode zo sústavy jednoduchého účtovníctva do sústavy podvojného  účtovníctva a postup účtovania pri prechode zo sústavy podvojného účtovníctva do sústavy  jednoduchého  účtovníctva pre podnikateľov a účtovné jednotky, ktoré  vykonávajú inú samostatnú zárobkovú činnosť, ak preukazujú svoje výdavky vynaložené na dosiahnutie, zabezpečenie a udržanie príjmov na účely zistenia základu dane z príjmov a  ktorým sa mení a dopĺňa opatrenie Ministerstva financií Slovenskej republiky zo 17. decembra 2002 č. 23586/2002-92, ktorým sa ustanovujú podrobnosti o postupoch účtovania a podrobnosti o usporiadaní, označovaní položiek účtovnej závierky, obsahovom vymedzení položiek a rozsahu údajov určených z účtovnej závierky na zverejnenie pre účtovné jednotky účtujúce v sústave jednoduchého účtovníctva, ktoré podnikajú alebo vykonávajú inú samostatne zárobkovú činnosť, ak preukazujú svoje výdavky vynaložené na dosiahnutie, zabezpečenie a udržanie príjmov na účely zistenia základu dane z príjmov
Finančný spravodajca č. 18/2003

5.	Metodický pokyn na uplatnenie účtovného obdobia, ktorým je hospodársky rok
Finančný spravodajca 16/2003

-	pre banky

1.  Opatrenie Ministerstva financií Slovenskej republiky zo 17. júna 2003,ktorým sa mení opatrenie Ministerstva financií Slovenskej republiky z  13. novembra  2002  č.  20 359/2002-92,  ktorým  sa  ustanovujú podrobnosti o postupoch účtovania a rámcovej účtovej osnove pre banky,  pobočky  zahraničných  bánk,  Národnú  banku  Slovenska, Fond ochrany vkladov,  obchodníkov s cennými  papiermi,  pobočky  zahraničných  obchodníkov  s  cennými  papiermi, Garančný fond 
investícií,   správcovské   spoločnosti,   pobočky   zahraničných 
správcovských spoločností a podielové fondy         
Finančný spravodajca č.13/2003

2. Metodický pokyn č. 14467/2003-92 na postup účtovania pohľadávok z úrokov z úverov a úrokov z omeškania, ak je dlžník v omeškaní so splácaním viac ako 90 dní
Finančný spravodajca č.13/2003

-	pre poisťovne

1.  Opatrenie  Ministerstva financií Slovenskej republiky  č. 14 701/2003-92 zo 7. júla 2003, ktorým sa ustanovujú podrobnosti o metódach a postupoch  konsolidácie,  usporiadaní, označovaní a obsahovom vymedzení položiek konsolidovanej účtovnej závierky  a rozsahu údajov určených na zverejnenie z konsolidovanej účtovnej závierky  pre poisťovne a zaisťovní 
Finančný spravodajca č.14/2003

-	pre neziskovú sféru

1.  Opatrenie MFSR z 9. septembra 2003 č. 17599/2003-92, ktorým sa ustanovuje postup účtovania pri prechode zo sústavy jednoduchého účtovníctva na podvojné účtovníctvo a postup účtovania pri prechode zo sústavy podvojného účtovníctva na jednoduché účtovníctvo pre účtovné jednotky, ktoré nie sú založené alebo zriadené za účelom podnikania 
Finančný spravodajca 16/2003

2. Metodický pokyn na zostavenie účtovnej závierky pre účtovné jednotky účtujúce v sústave jednoduchého účtovníctva, ktoré nie sú založené alebo zriadené na účel podnikania 
Finančný spravodajca č. 13/2003

V súčasnosti sa pripravuje vydanie týchto opatrení a metodických usmernení:

1.  Opatrenie Ministerstva financií Slovenskej republiky, ktorým sa mení a dopĺňa opatrenie č. 23054/2002 zo 16. decembra 2002, ktorým sa ustanovujú podrobnosti o postupoch účtovania a rámcovej účtovej osnove pre podnikateľov  účtujúcich  v sústave  podvojného  účtovníctva  

2.  Opatrenie Ministerstva financií Slovenskej republiky, ktorým sa mení a dopĺňa opatrenie č. 1407/2003- 92 z 25. februára 2003, ktorým sa ustanovujú podrobnosti o usporiadaní, označovaní a obsahovom vymedzení položiek účtovnej závierky, termíny a miesto predkladania účtovnej závierky pre rozpočtové organizácie, štátne fondy, obce, vyššie územné celky, príspevkové organizácie a niektoré iné právnické osoby, ktorých hlavným predmetom činnosti je podnikanie.

3.  Opatrenie Ministerstva financií SR , ktorým sa mení a dopĺňa opatrenie č. 22502/2002-92 z 10. decembra 2002, ktorým sa ustanovujú podrobnosti o postupoch účtovania a účtovej osnove pre účtovné jednotky, ktoré nie sú založené alebo zriadené za účelom podnikania a ktorým sa mení a dopĺňa opatrenie č. 3227/2003-92 z 25. februára 2003, ktorým sa ustanovujú účtovné výkazy a rozsah údajov určených z účtovnej závierky na zverejnenie pre účtovné jednotky, ktoré nie sú založené alebo zriadené na podnikanie.

 4.  Opatrenie Ministerstva financií SR , ktorým sa mení a dopĺňa opatrenie č. 21577/2002-92 z 10. decembra 2002, ktorým sa ustanovujú podrobnosti o postupoch účtovania a účtovej osnove pre zdravotné poisťovne, Sociálnu poisťovňu a Národný úrad práce a ktorým sa mení  opatrenie č. 1558/2003-92 z 12. februára 2003, ktorým sa ustanovujú účtovné výkazy pre zdravotné poisťovne, Sociálnu poisťovňu a Národný úrad práce 

5. Opatrenie Ministerstva financií Slovenskej republiky č. 24 501/2003-92, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, štátne fondy, obce a vyššie územné celky, príspevkové organizácie a niektoré iné právnické osoby, ktorých hlavným predmetom činnosti  nie je podnikanie

6. Metodický pokyn č. 24 659/2003-92 na postup účtovania finančného prenájmu v účtovných jednotkách, ktorými sú banky, pobočky zahraničných bánk, Národná banka Slovenska, Fond ochrany vkladov, obchodníci s cennými papiermi, pobočky zahraničných obchodníkov s cennými papiermi, Garančný fond investícií, správcovské spoločnosti, pobočky zahraničných správcovských spoločností a Exportno – importná banka Slovenskej republiky

7. Metodický pokyn č. 24 660/2003-92 na postup pri účtovaní a vykazovaní odloženej dane z príjmov v účtovných jednotkách, ktorými sú banky, pobočky zahraničných bánk, Národná banka Slovenska, Fond ochrany vkladov, obchodníci s cennými papiermi, pobočky zahraničných obchodníkov s cennými papiermi, Garančný fond investícií, správcovské spoločnosti, pobočky zahraničných správcovských spoločností a Exportno-importná banka Slovenskej republiky

8. Metodický pokyn 24 658/2003-92 na postup pri tvorbe a použití rezerv v účtovných jednotkách, ktorými sú banky, pobočky zahraničných bánk, Národnú banku Slovenska, Fond ochrany vkladov, obchodníci s cennými papiermi, pobočky zahraničných obchodníkov s cennými papiermi, Garančný fond investícií, správcovské spoločnosti, pobočky zahraničných správcovských spoločností a Exportno-importná banka Slovenskej republiky

9. Metodický pokyn č. 25 279/2003-92 na postup účtovania finančného prenájmu v účtovných jednotkách, ktorými sú poisťovne, pobočky zahraničných poisťovní, zaisťovne, pobočky zahraničných zaisťovní a Slovenská kancelária poisťovateľov

10. Metodický pokyn č. 25 278/2003-92 na postup pri účtovaní a vykazovaní odloženej dane z príjmov v účtovných jednotkách, ktorými sú poisťovne, pobočky zahraničných poisťovní, zaisťovne, pobočky zahraničných zaisťovní a Slovenská kancelária poisťovateľov

11. Metodický pokyn č. 25 280/2003-92 na postup účtovania kúpy a predaja cenných papierov v účtovných jednotkách, ktorými sú poisťovne, pobočky zahraničných poisťovní, zaisťovne, pobočky zahraničných zaisťovní a Slovenskú kanceláriu poisťovateľov

12. Metodický pokyn č. 25 277/2003-92 na postup pri tvorbe a použití rezerv v účtovných jednotkách, ktorými sú poisťovne, pobočky zahraničných poisťovní, zaisťovne, pobočky zahraničných zaisťovní a Slovenská kancelária poisťovateľov

Prijatím zákona č. 431/2002 Z.z. o účtovníctve a vydaním vykonávacích predpisov  k zákonu - opatrení bol zabezpečený súlad so smernicami EU, ktoré sú v súčasnosti platné.
          
II. Realizácia aktivít  grantu na podporu reformy účtovníctva a auditu na Slovensku

Zmluva o poskytnutí vyššie uvedeného grantu bola podpísaná medzi Slovenskou republikou, Ministerstvom financií SR a Svetovou bankou (Medzinárodnou bankou pre obnovu a rozvoj) dňa 12. marca 2003 (IDF grant č. 051 822 na podporu reformy účtovníctva a audítorstva na Slovensku – Implementácia odporučení pre reformu účtovníctva a audítorstva na základe správy o dodržiavaní noriem a zákonov v SR).

Účelom grantu je poskytnúť pomoc Slovenskej republike pri implementácii odporučení Správy o dodržiavaní noriem a zákonov v oblasti účtovníctva a audítorstva, ktorú pripravila Svetová banka, a pri realizácii Akčného plánu, ktorý bol pripravený na základe tejto správy. 

Svetová banka poskytla sumu 361.000 US dolárov, Ministerstvo financií SR poskytlo peňažnú spoluúčasť vo výške 55.250 US dolárov a nepeňažnú spoluúčasť vo výške 35.000 US dolárov.

2.2  Účel grantu

Grant bol poskytnutý na podporu nasledovných zložiek a činností:

(a)	Budovanie inštitucionálnej kapacity pre implementáciu legislatívnej reformy

Táto zložka grantu je rozdelená do nasledovných častí:

•	poskytnutie technickej pomoci pri vytvorení tímu expertov zodpovedných za aktualizáciu a preklady medzinárodných účtovných štandardov (IAS), vytvorenie Rady pre finančné vykazovanie, jej rámca a smerníc. Výzvy na vyjadrenie záujmu zúčastniť sa na výberovom konaní budú zverejnené v domácej a medzinárodnej tlači začiatkom decembra 2003, realizácia je plánovaná na rok 2004 a 2005. 
•	analýza súčasnej účtovnej a daňovej legislatívy a analýza možnosti uplatnenia finančných výkazov pripravených v súlade s IAS pre daňové účely. V prípade vhodnosti tohto postupu bude úlohou konzultantov aj príprava návrhu potrebných legislatívnych zmien. Výzvy na vyjadrenie záujmu zúčastniť sa na výberovom konaní budú zverejnené v domácej a medzinárodnej tlači začiatkom decembra 2003, realizácia je plánovaná na rok 2004.
•	poskytnutie technickej pomoci Slovenskej komore audítorov (SKAu) pri prijímaní a praktickom využití Medzinárodných audítorských štandardov  (ISA) a etického kódexu audítora. Na základe výberových pravidiel Svetovej banky do užšieho výberu postúpilo konzorcium slovenských audítorských spoločností (tzv. „Veľká štvorka). Predloženie ponuky a uzavretie zmluvy je plánované na január 2004, realizácia projektu v priebehu roka 2004.

(b)	Posilnenie účtovnej a audítorskej profesie

V rámci tejto zložky grantu bude poskytnutá technická pomoc pri zlepšení kapacity Slovenskej komory audítorov („SKAu") správne regulovať audítorskú profesiu. Projekt zahŕňa posúdenie vnútornej štruktúry a mechanizmov SKAu, preverenie a zlepšenie systémov profesijných skúšok a vzdelávania, dohľadu nad audítorskou praxou, praktická aplikácia ISA a etického kódexu audítora. Na základe výberových pravidiel Svetovej banky postúpilo do užšieho výberu päť spoločností. Plánované predloženie ich ponúk, výber a uzavretie zmluvy je plánované na január až február 2004. Realizácia projektu bude prebiehať v rokoch 2004 a 2005.

(c)	Zvýšenie kvality akademického a profesionálneho vzdelávania

V rámci tejto zložky grantu je poskytovaná technická pomoc na zavedenie medzinárodne uznávaného účtovníckeho vzdelávania na univerzitách v Slovenskej republike a SKAu vrátane reformy učebných osnov, kurzov praktickej aplikácie medzinárodných účtovných štandardov a medzinárodných audítorských štandardov, príprava učebných materiálov. 

Na realizáciu tejto zložky grantu bola vybratá kanadská univerzita McGill University z Montrealu, ktorá v rovnakom čase realizuje projekt s Univerzitou Mateja Bela v Banskej Bystrici s rovnakým zameraním. Počas trvania projektu budú vyškolení slovenskí vysokoškolskí učitelia a audítori z SKAu v technike ako vyučovať IAS/ISA, vytvoria návrh nových učebných osnov a učebné materiály. 

V rámci projektu McGill University realizovala v druhej polovici roka 2003 na Slovensku dva workshopy a poskytla odbornú literatúru pre účastníkov projektu ako aj univerzity. Pokračovanie workshopov je plánované na január 2004, celý projekt by mal byť ukončený v prvom polroku 2005. 

2.3  Realizácia grantu

Rozhodnutím ministra financií SR bola 1. apríla 2003 zriadená projektová implementačná jednotka, ktorej hlavnou úlohou je dohliadať na úspešnú implementáciu projektu v súlade so zmluvou o grante a zásadami Svetovej banky. Na zabezpečenie súladu obsahovej náplne grantu so zámermi Ministerstva financií SR a Svetovej banky zriadil gestor grantu (štátny tajomník Ing. Podstránky) gestorský výbor. Gestorský výbor, ktorý pozostáva z piatich členov, sa vyjadruje k obsahovej náplni jednotlivých zadaní, schvaľuje ich konečnú verziu 
a realizuje výberové konania konzultantov.

III. Medzinárodné účtovné štandardy

	Národná riadiaca komisia Slovenskej republiky jasne deklarovala svoje úsilie pripojiť sa k  stratégii finančného vykazovania vyhlásenej EU. Globalizácia kapitálových trhov si vyžaduje globálne prístupy k finančným informáciám a ich štandardizáciu. Vzhľadom na rastúci význam globálnej ekonomiky sa zvyšuje aj požiadavka na implementáciu kvalitných, medzinárodne akceptovateľných účtovných štandardov. Význam tejto požiadavky rastie so vstupom Slovenskej republiky do EU. Avšak implementácia týchto štandardov v SR je spojená aj s vymedzením určitých východísk:
1.	doterajšia nejednoznačnosť koncepcie celkovej svetovej globálnej harmonizácie účtovníctva. Význam IAS/IFRS pre európske spoločnosti vzrástol v súvislosti s vydaním najvyššej právnej normy Nariadenia Európskeho parlamentu a Rady, ktorým sa v rámci EU zavádzajú Medzinárodné účtovné štandardy a ukladajú spoločnostiam k IAS/IFRS určité  povinnosti a to: 
a)	spoločnostiam registrovaným na kapitálových trhoch EÚ uložilo povinnosť zostavovať konsolidovanú účtovnú závierku podľa IAS najneskôr od roku 2005
b)	spoločnostiam registrovaným na kapitálových trhoch mimo EÚ, ktoré zostavujú účtovnú závierku podľa iných uznávaných štandardov môžu členské štáty umožniť odklad až do roku 2007
c)	spoločnostiam, ktoré majú kótované len dlžné cenné papiere uložilo povinnosť používať IAS/IFSR od roku 2007
d)	zároveň nariadenie dáva možnosť aby štandardy IAS/IFSR používali všetky spoločnosti s verejne obchodovateľnými cennými papiermi.
Nariadením boli vytvorené právne predpoklady zo strany Európskeho parlamentu a Rady k zahájeniu procesu implementácie IAS/IFSR splnené 
2.	Konkrétny spôsob implementácie IAS/IFSR. Právomoc implementovať štandardy IAS/IFSR prechádza na Európsku komisiu, treba však súhlasné stanovisko Poradného účtovného výboru. Základnou zásadou schvaľovacieho mechanizmu IAS/IFSR je, že tieto štandardy platia len vtedy ak nie sú v rozpore s princípmi pravdivého  a verného zobrazenia, vedú k všeobecnému verejnému prospechu EÚ, zabezpečujú splnenie kvalitatívnych kritérií, ktorým musia vyhovovať finančné informácie pre ekonomické rozhodovanie a hodnotenie výsledkov činnosti manažmentu.
3.	Platnosť direktív EU o účtovníctve
Rozhodnutie o tom, že je možno používať Medzinárodné účtovné štandardy neznamená, že EÚ upustila od súbežného rešpektovania direktív EU o účtovníctve. Medzinárodné účtovné štandardy IAS/IFSR sa prednostne budú týkať konsolidovanej účtovnej závierky tých podnikov, ktoré majú svoje cenné papiere kótované na regulovanom trhu v niektorom z členských štátov a nezaoberajú sa špecifickými problémami malých a stredných podnikov a tých, ktoré nie sú kótované na trhu členských krajín. Direktívy EÚ osobitne štvrtá direktíva bude ďalej slúžiť ako základ pre presadzovanie efektívnych riešení formulovaných IAS/IFSR, tak aby bolo možné tieto riešenia použiť aj v účtovníctve týchto podnikov  a aby sa vytvorili podmienky na neskoršiu aplikáciu štandardov IAS/IFSR v prípade tých spoločností, ktoré zatiaľ nespĺňajú štatutárne podmienky na ich použitie a ďalšie približovanie základných princípov IAS/IFSR a účtovnej legislatívy jednotlivých členských krajín.

IV. Základné zámery harmonizácie účtovníctva v Slovenskej republike

Rok 2003 je prvým rokom uplatňovania zákona 431/2002 Z. z. o účtovníctve a príslušných opatrení pri aplikácii zákona. 
	V nasledujúcom období je potrebné naďalej harmonizovať účtovníctvo SR s medzinárodnými účtovnými štandardami čo si vyžiada:
-	naďalej analyzovať stav normatívnej základne v oblasti účtovníctva ako aj ostatných právnych noriem (Obchodný zákonník, Zákon o burze cenných papierov a pod.)
-	návrh postupu legislatívnych zmien v oblasti účtovníctva a audítorstva (postup prác časovo zabezpečiť do termínu vstupu SR do EU)
-	návrh postupu vzdelávania a tréningov zainteresovaných skupín (regulátori, používatelia, investori, zostavovatelia účtovných závierok, ostatné).

Pre rok 2003 si Ministerstvo vytýčilo úlohu zabezpečiť diskusiu širokej odbornej verejnosti k možnostiam použitia  medzinárodných účtovných štandardov a aktivizovať štruktúry NRK. Medzinárodné účtovné štandardy je možné prijať:
 
1.	v plnom rozsahu 
a)	bez povinnosti zverejňovať informácie z konsolidovanej účtovnej závierky podľa národných predpisov pre účtovné jednotky, ktoré sú kótované na burze, finančné inštitúcie a vybrané veľké podniky, prípadne umožniť týmto organizáciám zostavovať aj individuálne účtovné závierky iba podľa IAS, 
b)	s povinnosťou paralelného zverejňovania informácií z účtovnej závierky podľa národných predpisov aj podľa IAS pre ostatné spoločnosti a individuálne účtovné závierky zostavovať vždy podľa národných predpisov.

2.	v obmedzenom rozsahu pre tzv. malé a stredné podniky tak, že sa zapracujú princípy IAS do národných účtovných štandardov alebo do národnej legislatívy. 

Verejnú diskusiu odbornej účtovnej a audítorskej verejnosti zrealizovalo Ministerstvo financií SR v mesiaci august 2003. Diskusie boli zamerané na normatívnu základňu v oblasti účtovníctva a audítorstva (zákon o účtovníctve, zákon o audítoroch a Slovenskej komore audítorov) a príslušné opatrenia upravujúce predmetnú oblasť. 

       Pripomienky k zákonu č. 431/2002 Z.z. o účtovníctve boli zaslané Slovenskou komorou audítorov, Slovenskou komorou certifikovaných účtovníkov, Slovenskou asociáciou finančníkov, Asociáciou bánk a Slovenskou asociáciou poisťovní.       Z predmetných pripomienok vyplynula zmena zákona č. 431/2002 Z.z o účtovníctve  upresnením  § 27 ods. 1 písm. c), tak aby bolo jednoznačne zadefinované o aký druh majetku a jeho ocenenie ide. Aby nevznikali v praxi nejasnosti pri realizácii tohto ustanovenia a ďalej vypracovanie metodických pokynov k postupu účtovania finančného prenájmu, rezerv a odloženej dane, pri ktorých došlo k zásadným zmenám v účtovaní od roku 2003. 

Zmena § 27 ods. 1 písm. c) bola zapracovaná do návrhu na zmenu zákona č. 431/2002 Z.z. o účtovníctve. Novela zákona sa  v súčasnosti prerokováva  v Národnej rade SR a jej účinnosť sa predpokladá k 1. januáru 2004 a čiastočne k 1. januáru 2005. Súčasne sa upravuje kontrola účtovníctva daňovými úradmi a povinnosť účtovných jednotiek, ktoré sú platiteľmi dane z pridanej hodnoty viesť účtovníctvo v podvojnej účtovnej sústave.

	Ďalšie pripomienky Slovenskej komory audítorov a Slovenskej komory certifikovaných účtovníkov sú v súčasnosti postupne  zapracovávané do opatrenia Ministerstva financií Slovenskej republiky, ktorým sa mení a dopĺňa opatrenie č. 23054/2002 zo 16. decembra 2002, ktorým sa ustanovujú podrobnosti o postupoch účtovania a rámcovej účtovej osnove pre podnikateľov  účtujúcich  v sústave  podvojného  účtovníctva. Ostatné podnety a návrhy budú využité v pripravovanej novelizácii zákona o účtovníctve.  

Rovnako boli prerokované pripomienky so zástupcami Asociácie bánk a  Slovenskej asociácie poisťovní.

Vyhodnotenie verejnej diskusie, ako aj návrh ďalších úloh  bolo predmetom rokovania NRK a z jej záverov vyplynulo:

-	 zo záverov verejnej diskusie problémov, podľa jednotlivých pracovných skupín pripraviť  brainstorming 					T: január 2004
Z: MFSR v spolupráci s NRK
-	 k riešeniu otvorených otázok, najmä čo sa týka rozsahu uplatnenia  IAS/IFRS nad rámec Nariadenia Európskeho parlamentu a Rady, ktorým sa v rámci EU zavádzajú Medzinárodné účtovné štandardy a ukladajú spoločnostiam k IAS/IFRS (Ministerstvo financií SR zvažuje možnosť rozšírenia uplatnenia IAS/IFRS aj na finančné inštitúcie a veľké podniky) zorganizovať celoslovenský seminár.
T: jún 2004
Z: SKAu, SKCU, MFSR
2. Ďalej je potrebné zabezpečiť analýzu rozsahu prác potrebných na doplnení súčasných prekladov IAS (IAS 2000,2001,2002) a zabezpečenie ich prekladov do slovenského jazyka (ako súčasť európskej legislatívy).
				
3. Na základe podkladov z pracovných skupín NRK ako aj podnetov odbornej verejnosti pripraviť návrh I. variantu  zmien zákona o účtovníctve.
 									T: jún 2004
									Z: MFSR

4. Dňa 13. novembra 2003 sa konal vo Viedni Výbor pre audit, kde sa prerokovával najmä návrh na modernizáciu 8. smernice EÚ o audite. Bude potrebné zabezpečiť preklad a analýzu očakávaných dopadov zmien 8. direktívy EÚ a následne pripraviť návrh zmien príslušných zákonov v SR (najmä obchodný zákonník, zákon o audítoroch). Očakávaný termín finalizácie „Modernizácie 8.direktívy EÚ“ – január 2004  a je navrhované 18 mesačné implementačné obdobie do národných legislatív.
Z rokovania vyplynulo zabezpečiť preklad Sarbanes-Oxley Act, ktorého niektoré ustanovenia sa môžu dotknúť aj slovenských audítorských firiem. Súčasne je potrebné pripraviť návrh obsahového, organizačného a finančného zabezpečenia slovenského  výboru pre dohľad nad audítorskou profesiou.
									T: september 2004
									Z: SKAu

5. Pripraviť legislatívny, inštitucionálny a finančný zámer zabezpečenia integrovaného dohľadu nad bankovým, poistným, kapitálovým trhom,  dohľadu nad výkonom audítorskej činnosti, implementácie medzinárodných štandardov finančného vykazovania (IAS/IFRS), medzinárodných audítorských štandardov (ISA), etického kódexu audítorov (IFAC) prostredníctvom Rady pre finančné vykazovanie a dohľad.
									T: december 2005
									Z: SKAu, NBS, MFSR
6. Zabezpečiť vzdelávanie a tréningy pripravovateľov finančných výkazov (IAS/IFRS), užívateľov (daňové orgány, štatistika, podnikateľská verejnosť a pod.), regulátorov (NBS, UFT, MFSR, SKAu) a učiteľov stredných a vysokých škôl v tejto oblasti (zmeny učebných osnov a pod.). 
								T: priebežne v roku 2004
Z: SKAu, Projektová          implementačná jednotka

	Ide o značne náročné úlohy jednak z hľadiska vecného ako aj časového. To si vyžiada konštruktívnu  spoluprácu medzi MF SR, SKAu, Komorou certifikovaných účtovníkov, NBS, BCPB a ostatnou odbornou verejnosťou. Koordinačnú úlohu v danom procese bude mať Národná riadiaca komisia a jej pracovné skupiny,  preto je nevyhnutné pri jej činnosti pokračovať v jej aktivizovaní.